Jason Rohde bring nog 'n Kersfees buite tronk deur | Netwerk24
Deur Jana Breytenbach 31 Julie 2020 14:10
Die veroordeelde moordenaar Jason Rohde sal 'n tweede Kersfees saam met sy geliefdes deurbring nadat die appèlhof bevestig het sy appèl sal eers in 2021 aangehoor word.
Dit kom agt maande nadat Rohde se regspan die appèlrekord ingedien het, maar intussen moes hulle ook aanvullende stukke indien.
Rohde is in Desember 2019 onder streng voorwaardes op borgtog hangende sy appèl teen sy skuldigbevinding en vonnis vrygelaat.
Jason Rohde tydens sy verhoor in die hooggeregshof in Kaapstad. Foto: Jaco Marais
Eric Ntabazalila, woordvoerder van die nasionale vervolgingsgesag, sê die appèlhof het bevestig die saak sal eers in die eerste kwartaal van 2021 aangehoor kan word omdat die hofrekord baie groot is.
Die rekord beslaan sowat 36 bundels, teenoor die normaalweg tussen vyf en tien bundels per saak.
Intussen het Rohde se regspan en die staat ooreengekom op nuwe datums oor die indiening van hul hofstukke.
Die staat sal eers nadat die hele rekord en aanvullende bundels voltooi is, sy betooghoofde kan indien. Rohde se regspan kan nie hul hoofde indien totdat die staat syne ingedien het nie.
Die aanvullende stukke van die rekord sal voor 15 September ingedien word en dan sal partye se betooghoofde voor 22 September ingedien kan word.
Die appèl teen sy skuldigbevinding en effektiewe vonnis van 20 jaar tronkstraf in die hooggeregshof in Kaapstad sal deur 'n volbank appèlregters aangehoor word.
Rohde is aan moord en regsverydeling skuldig bevind nadat sy vrou, Susan (47), se lyk op 24 Julie 2016 agter 'n geslote badkamerdeur op die Spier-wynlandgoed by Stellenbosch gevind is.
Rohde is deur regter Gayaat Salie-Hlophe in die hooggeregshof in Kaapstad skuldig bevind aan moord en regsverydeling omdat hy die toneel só gemanipuleer het dat dit gelyk het asof Susan haarself opgehang het.
Sy het ook bevind dat daar nie 'n redelike kans is dat 'n ander hof tot 'n ander gevolgtrekking as sy sal kom wat sy skuldigbevinding aanbetref nie en ook dat sy vonnis gepas is.
Salie-Hlophe het Rohde se aansoek om verlof tot appèl geweier, waarna hy hom toe tot die appèlhof gewend het.
Dié hof het verlof tot appèl aan hom toegestaan.
Hy het toe ook by die appèlhof geappelleer teen die weiering van die hooggeregshof in Kaapstad om aan hom borgtog toe te staan hangende die appèl. Dié aansoek het geslaag en Rohde is in Desember op borgtog vrygelaat. Die jongste verwikkeling beteken Rohde sal nog 'n Kersfees by sy familie kan wees. Hy bly in Plettenbergbaai ingevolge sy borgtogvoorwaardes.